Hotărârea Tribunalului din 10 septembrie 2025 – Patriotes.eu/Autoritatea pentru partidele politice europene și fundațiile politice europene
(Cauza T-1189/23)1
[„Drept instituțional – Autoritatea pentru partidele politice europene și fundațiile politice europene – Decizie de aplicare a unei sancțiuni financiare unui partid politic – Articolul 27 alineatul (2) litera (a) punctul (vi) din Regulamentul (UE, Euratom) nr. 1141/2014 – Răspundere extracontractuală”]
Limba de procedură: franceza
Părțile
Reclamant: Patriotes.eu, fost Identité et Démocratie Parti (ID Parti) (Paris, Franța) (reprezentant: P. Prigent, avocat)
Pârâtă: Autoritatea pentru partidele politice europene și fundațiile politice europene (reprezentanți: P. Schonard și N. Entchev, agenți)
Interveniente în susținerea pârâtei: Parlamentul European (reprezentanți: S. Alves și J.-C. Puffer, agenți), Consiliul Uniunii Europene (reprezentanți: M. Bauer și L. Atzeni, agenți), Comisia Europeană (reprezentanți: F. Erlbacher și S. Pardo Quintillán, agenți)
Obiectul
Prin acțiunea formulată, reclamantul solicită, pe de o parte, în temeiul articolului 263 TFUE, anularea Deciziei Autorității pentru partidele politice europene și fundațiile politice europene din 25 octombrie 2023 prin care aceasta din urmă i-a aplicat o sancțiune financiară în temeiul articolului 27 alineatul (2) litera (a) punctul (vi) din Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (JO 2014, L 317, p. 1) și, pe de altă parte, în temeiul articolului 268 TFUE, repararea prejudiciilor pe care le-ar fi suferit ca urmare a adoptării acestei decizii.
Dispozitivul
Anulează Decizia Autorității pentru partidele politice europene și fundațiile politice europene din 25 octombrie 2023 prin care aceasta din urmă a aplicat Patriotes.eu, fost Identité et Démocratie Parti (ID Parti), o sancțiune financiară, în temeiul articolului 27 alineatul (2) litera (a) punctul (vi) din Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene.
Respinge în rest acțiunea.
Patriotes.eu și Autoritatea pentru partidele politice europene și fundațiile politice europene vor suporta propriile cheltuieli de judecată, inclusiv pe cele aferente procedurii măsurilor provizorii.
Parlamentul European, Consiliul Uniunii Europene și Comisia Europeană vor suporta, fiecare, propriile cheltuieli de judecată.
____________
1     JO C, C/2024/2166, 25.3.2024.